Broj: 711-I-1381-M-99/19-02-12

Zagreb, 9. srpnja 2019.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Tatijane Vučetić, Aleksandre Jozić-Ileković i Davorina Ivanjeka kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Ivice Šarića, općinskog načelnika Općine Zemunik Donji,** za davanjem mišljenja Povjerenstva, na 55. sjednici, održanoj 8. srpnja 2019. g., daje sljedeće

**MIŠLJENJE**

**Dužnosnik Ivica Šarić, općinski načelnik Općine Zemunik Donji, dužan je kod stjecanja prava na isplatu osigurane svote prema polici životnog osiguranja Povjerenstvu podnijeti izvješće o imovinskom stanju dužnosnika, povodom bitne promjene, istekom godine u kojoj je promjena nastala, a sukladno odredbama članka 8. stavka 2. u svezi s člankom 8. stavkom 7. podstavkom 7. ZSSI-a. Navedeni primitak dužan je navesti u rubrici „podatci o ostalim prihodima“, stavka „osiguranje“, a u rubrici „napomene“ obrazložiti da se radi o životnom osiguranju.**

Obrazloženje

Zahtjev za davanjem mišljenja Povjerenstva podnio je Ivica Šarić, općinski načelnik Općine Zemunik Donji U knjigama ulazne pošte zahtjev je zaprimljen 4. srpnja 2019. pod poslovnim brojem 711-U-2507-M-99/19-01-5, povodom kojeg se vodi predmet broj M-99/19.

Člankom 3. stavkom 1. točkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je dužnosnik Ivica Šarić obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnik u podnesenom zahtjevu za davanjem mišljenja Povjerenstva navodi da je po polici životnog osiguranja koju je uplaćivao od 1999. do 2019. godine ostvario pravo na isplatu osigurane svote za doživljenje, slijedom čega traži mišljenje je li u obvezi prijaviti taj prihod u izvješću o imovinskom stanju.

Uvidom u Registar dužnosnika utvrđeno je kako Ivica Šarić obnaša dužnost općinskog načelnika Općine Zemunik Donji od 30. svibnja 2017.g. te da je istu dužnost obnašao i u mandatu 2013. – 2017.

Odredbama članaka 8., 9. i 10. ZSSI-a propisana je obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Sukladno članku 8. stavku 7. podstavku 7. ZSSI-a podaci o stečenoj imovini koju je dužnosnik dužan prijaviti Povjerenstvu obuhvaćaju, između ostalog, podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku.

Stjecanje dohotka od osiguranja, odnosno osigurane svote, predstavlja bitnu promjenu na imovini, neovisno o načinu stjecanja i vrijednosti iste, pa je dužnosnik na temelju članka 8. stavka 2. ZSSI-a i povodom stjecanja prava na isplatu osigurane svote za doživljenje temeljem police životnog osiguranja dužan podnijeti Povjerenstvu izvješće o imovinskom stanju istekom godine u kojoj je taj dohodak stečen.

Zakon o obveznim odnosima („Narodne novine“ broj 35/05, 41/08, 125/11, 78/15 i 29/18, dalje u tekstu: ZOO) propisuje u članku 921. da se ugovorom o osiguranju osiguratelj obvezuje ugovaratelju osiguranja isplatiti osiguraniku ili korisniku osiguranja osigurninu ako nastane osigurani slučaj, a ugovaratelj se osiguranja obvezuje osiguratelju platiti premiju osiguranja.

Člankom 943. ZOO-a propisano je da kad se dogodi osigurani slučaj, osiguratelj je dužan isplatiti osigurninu određenu ugovorom u ugovorenom roku, koji ne može biti dulji od četrnaest dana, računajući otkad je osiguratelj dobio obavijest da se osigurani slučaj dogodio.

Člankom 7. stavkom 1. Zakona o osiguranju („Narodne novine“ broj 30/15, 112/18) propisano je da životna osiguranja dijele na različite vrste osiguranja, između ostalog, osiguranje života za slučaj doživljenja, osiguranje života za slučaj smrti, mješovito osiguranje života za slučaj smrti i doživljenja i dr.

Dužnosnik, dakle, kod ugovora o osiguranju života stječe pravo na isplatu osigurnine u trenutku isteka roka na koji je ugovor sklopljen, odnosno u trenutku nastupa osiguranog slučaja pa je dužnosnik stoga dužan istekom godine doživljenja podnijeti izvješće o imovinskom stanju u kojem će prikazati navedenu bitnu promjenu na imovini.

Slijedom svega navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivica Šarić, elektronska dostava
2. Objava na internetskoj stranici Povjerenstva
3. Pismohrana